Pretstap, basaar en kore ter viering van kerk se 121 jaar | News24
Pretstap, basaar en kore ter viering van kerk se 121 jaar
Dalestraat Congregational Kerk se 121ste bestaansjaar sowel as die dienslewering aan gemeentes en buitestasies van die kerk én die breë gemeenskap word eerskomende naweek by die kerksaal in Gerald Smith gevier.
Oor die 121 jaar het die kerk ‘n betekenisvolle bydrae tot die ontwikkeling van die gemeenskap op alle terreine gemaak. Lede van die gemeente beklee invloedryke posisies in hulle gemeenskappe en baie van hulle vervul leiers rolle op verskillende terreine.
Menige uitdagings is in die afgelope 121 jaar met welslae trotseer en dit het positiewe bydraes gemaak tot die geestelike sowel as die materiële welstand van die gemeente.
Pretdraf en lekker stap
Feesvieringe skop Saterdag af met ’n pretdraf en lekker stap om 07:00 by die kerksaal in Gerald Smith. Die roete wat gevolg word is plat en kan met gemak voltooi word. Daar sal verkeersbegeleiding, mediese bystand en helpers op die roete wees. ‘n Versoek vir sigbare polisiëring is ook ingedien. Geskenkpakkies sal aan die eerste 100 volwasse inskrywings en koopbewyse aan die eerste 50 skoliere wat inskryf uitgedeel word. Deelnemers staan ook die kans om gelukkige trekkings te wen. Laat inskrywings is Saterdag om 05:30.
Bobaas-kokke by basaar
Na die pretdraf is dit tyd vir die basaar waar daar lekkernye soos koeke, terte, beskuit, koeksisters, gemmerbier, jellie en vla, sult en toffie-appels te koop is. Braaivleisvure gaan hoog brand regdeur die dag, ook vir roosterbrood. Heerlike potjiekos, voorberei deur die bobaas-kokke van die pastorie, sal weereens ‘n wenner wees. Vleisverkope begin môre en Saterdag is daar ’n groentestalletjie.
Sang, speletjies en sport
Top plaaslike talent soos Vocals for Christ, Stone Sisters, Curtis Kettledas en baie ander deelnemers sal deelneem aan die vermaaklikheid-program. ‘n Platejoggie sal sorg dat daar heeldag ’n feestelike atmosfeer heers.
Vir die kleinspan is daar reuse springkastele en allerhande ander prettighede en speletjies. Vir diegene wat nie die aksie op die sportvelde wil misloop nie sal daar ‘n grootskerm televisie opgerig word waar die dag se gewilde sportgebeure gekyk kan word.
Erediens en brigade-optog
Die hoogtepunt van die naweek is die ere- diens Sondag 10:00 deur Eerwaarde Johannes Stuurman uit die Gordonia-streek by die Moederkerk in Kingfisherrylaan. Die Jeug- diens is 15:00 en word voorafgegaan deur ‘n optog van brigades van regoor die Algoastreek. Die aanddiens is 18:00 en besoekers van regoor die Algoa-streek word verwag.
Bekoring van kore
Feesvieringe word Maandag afgesluit met ‘n kooraand waar kore van naburige en sustersgemeentes gaan optree. Die publiek word uitgenooi om hierdie spesiale aand by te woon.
SNavrae: kerkkantoor 041 988 2797.